
 Κύριε Διευθυντά
           Αναγκαζόμαστε να απαντήσουμε στην χθεσινή επιστολή του Δημάρχου Σοφάδων κ. Παπαδόπουλου, επειδή όπως είναι διατυπωμένη δημιουργεί εντυπώσεις αρνητικές για τους συναδέλφους εργολήπτες δημοσίων έργων.

     Καταρχήν δεν αμφισβητούμε τα στοιχεία που παραθέτει ο κ. Δήμαρχος σχετικά με τα 15 έργα που δημοπράτησε ο Δήμος Σοφάδων μέσα στο 2012. Από τους 15 αναδόχους των παραπάνω έργων οι 14 είναι εργολήπτες δημοσίων έργων γραμμένοι στα μητρώα του υπουργείου (ΜΕΕΠ) και 1 είναι εμπειροτέχνης που νομίμως μετείχε στη δημοπρασία. Όπως και ο κ. Δήμαρχος αναφέρει ο μέσος όρος των προσφορών είναι περίπου 45%, δηλαδή πολύ ικανοποιητικός για το Δήμο και οριακά ανεκτός για τους εργολήπτες. 

     Υπάρχουν όμως κάποια στοιχεία που δεν αναφέρονται στην επιστολή του κ. Παπαδόπουλου και συγκεκριμένα:

α. εκτός των παραπάνω έργων, με απόφαση της Οικονομικής Επιτροπής του Δήμου Σοφάδων έγιναν μέσα στο 2012 άλλες 13 απ’ ευθείας αναθέσεις έργων μικρού προϋπολογισμού, χωρίς διαγωνισμό και με ποσοστό έκπτωσης ΜΗΔΕΝ (0). Από τις 13 αυτές αναθέσεις, οι 4 έχουν σαν ανάδοχο συγκεκριμένο εμπειροτέχνη ο οποίος ήταν αυτός που αναδείχθηκε προσωρινά μειοδότης στον τελικά ακυρωθέντα διαγωνισμό της 09-07-2012. 

β. ο ίδιος εμπειροτέχνης εργολάβος είναι ο μόνος που στην δημοσιευμένη κατάσταση των 15 έργων ανέλαβε έργο με 3% και μάλιστα του ίδιου αντικειμένου με το ακυρωθέν έργο. 

γ. Η διακήρυξη του διαγωνισμού της 09-07-2012 ο οποίος τελικά ακυρώθηκε, αφορούσε εργασία και όχι έργο, δηλαδή απευθυνόταν κατά βάση όχι σε εργολήπτες δημοσίων έργων αλλά στον κάθε ιδιώτη, αρκεί να ήταν κάτοχος κατάλληλων για την συγκεκριμένη εργασία μηχανημάτων.

       Από τα παραπάνω πιστεύουμε ότι εύκολα συμπεραίνει ο κάθε καλοπροαίρετος αναγνώστης σας ότι τα παιχνίδια δεν αφορούν τους πτυχιούχους εργολήπτες δημοσίων έργων, αλλά τα παίζουν άλλοι που καλώς ή κακώς τους δίνεται η δυνατότητα, με ευθύνη του Δήμου Σοφάδων, να μετάσχουν στον συγκεκριμένο διαγωνισμό. 

       Κλείνοντας θα προτείναμε στον κ. Δήμαρχο Σοφάδων αν θέλει έστω και τώρα το έργο να κατασκευαστεί έγκαιρα και χωρίς κακοτεχνίες, να τροποποιήσει την διακήρυξη, να αποκλείσει την συμμετοχή ιδιοκτητών μηχανημάτων και να επαναλάβει την δημοπρασία. Τέλος, τυχόν απόφαση του Δήμου Σοφάδων για απ’ ευθείας ανάθεση του συγκεκριμένου έργου με επίκληση συγκεκριμένων διατάξεων, θα αποδείξει ότι τα παιχνίδια δεν είναι των εργολάβων, αλλά των διοικούντων τον Δήμο Σοφάδων.

